**ΔΕΛΤΙΟ ΤΥΠΟΥ**

Το Σάββατο 5 Οκτωβρίου, το τμήμα Κοινωνικής Πολιτικής του Δήμου Δάφνης-Υμηττού σε συνεργασία με το Εργαστήριο Κοινοτικής Νοσηλευτικής του ΕΚΠΑ,  πραγματοποίησε με μεγάλη επιτυχία την εκδήλωση για την Παγκόσμια Ημερά της «Τρίτης Ηλικίας» με θέμα «Γιορτάζουμε παρέα με τη Γιαγιά και τον Παππού».

Η εκδήλωση φιλοξενήθηκε στην αίθουσα εκδηλώσεων του παλαιού Δημαρχείου Υμηττού και προσέλκυσε πλήθος ατόμων μεγαλύτερης ηλικίας, εκπαιδευτές και επαγγελματίες υγείας, με στόχο να τιμήσει τους ηλικιωμένους και να αναδείξει θέματα που αφορούν την υγεία, την ευεξία και την υγιή κοινωνική τους ένταξη.

Ο Δήμαρχος Δάφνης-Υμηττού Νικόλαος Τσιλίφης στον χαιρετισμό του, ανέφερε μεταξύ άλλων «*Η τρίτη ηλικία είναι ουσιαστικά η ηλικία που έχουμε κατακτήσει την πείρα της ζωής και όποιες αλλαγές γίνονται τις δεχόμαστε πολύ πιο εύκολα και ανταποκρινόμαστε πολύ πιο αργά, γιατί γνωρίζουμε ότι δεν είναι ανάγκη να έχουμε άγχος για το οτιδήποτε, αφού πατάμε πολύ πιο σταθερά στα πόδια μας. Η τρίτη ηλικία είναι πολύ σημαντική στη σημερινή κοινωνία, για τη σύνδεση του παππού και της γιαγιάς με τα παιδιά, με την πρώτη ηλικία, είναι ουσιαστικά ο ρόλος της οικογένειας τον οποίον προσπαθούμε να υποστηρίξουμε. Στις μέρες μας, σε μια εποχή που χάνεται η πυρηνική οικογένεια, η κλασική οικογένεια που είχαμε μεγαλώσει, ο ρόλος του παππού και της γιαγιάς είναι πάρα πολύ σημαντικός μέσα στην οικογένεια γιατί δεν είναι απλά υποστηρικτικός, πρακτικός∙ είναι ο ρόλος της ασφάλειας, της αυτοπεποίθησης που δίνεται στο μικρό παιδί γιατί ο παππούς και η γιαγιά πάντα μεταφέρουν αγάπη, μεταφέρουν φροντίδα απαλλαγμένοι από το άγχος της ανατροφής του παιδιού.*

*Ένας άλλος σημαντικός λόγος του θέλουμε τη γιαγιά και τον παππού κοντά μας, είναι γιατί μας δείχνουν τη συνέχεια που υπάρχει στη ζωή. Το παιδί έχει ανάγκη να ξέρει από πού προέρχεται, να ξέρει τις ρίζες του, να ξέρει ότι αυτή είναι η διαδρομή του, είναι η σύνδεσή του με το παρελθόν του, να γνωρίζει από πού προήλθε γιατί άνθρωπος που δεν γνωρίζει τις ρίζες του και τον παρελθόν του, δεν έχει μέλλον!*

*Ως Δήμος Δάφνης-Υμηττού θα προσπαθήσουμε να είμαστε δίπλα σε όλες τις δράσεις που γίνονται με σκοπό να επαναφέρουμε αυτή τη σύνδεση της πρώτης και της τρίτης ηλικίας.
Θα καθιερώσουμε τη “Μέρα της Γιαγιάς και του Παππού” με πραγματικούς πρωταγωνιστές εσάς, τους ανθρώπους που αξίζουν την επιβράβευσή μας, να είστε εσείς στο προσκήνιο, να σας τιμήσουμε με τον τρόπο που σας αξίζει*.»

Την εκδήλωση χαιρέτησε η Καθηγήτρια Κοινοτικής Νοσηλευτικής του ΕΚΠΑ, κα. Αθηνά Καλοκαιρινού. Ο Λέκτορας του Τμήματος Νοσηλευτικής του ΕΚΠΑ, κος Κωνσταντίνος Νακάκης
ανέλυσε στους παρευρισκόμενους τον σωστό τρόπο διαχείρισης φαρμάκων με σύγχρονα και κλασικά μέσα στην καθημερινότητά τους. Η Άννα Κάρδαρη, Νοσηλεύτρια-Υποψήφια Διδάκτωρ του Τμήματος Νοσηλευτικής ΕΚΠΑ παρουσίασε τη σημασίας των ΚΑΠΗ και της συμμετοχής των ηλικιωμένων στην κοινωνική ζωή. Στη συνέχεια, ο κος Πέτρος Φιδοπιάστης, Εκπαιδευτής σκύλων & Γραμματέας 5μελούς Επιτροπής Δήμου Δάφνης-Υμηττού,
συζήτησε με τα μέλη των ΚΑΠΗ τα θετικά αποτελέσματα που έχουν τα ζώα συντροφιάς στην ψυχική και σωματική υγεία των ηλικιωμένων.

Η γιορτή συνεχίστηκε με τραγούδια από τους ωφελούμενους του ΚΗΦΗ και παραδοσιακούς χορούς από το Εργαστήρι Παραδοσιακών & Λαϊκών Χορών του Δήμου Δάφνης-Υμηττού, σε ένα κλίμα ενθουσιασμού και συγκίνησης με τη συμμετοχή όσων τίμησαν τη γιορτή.

Η εκδήλωση ολοκληρώθηκε με κεράσματα και δώρα.